CELEX: 32016D0413
Language: sk
Date: 2016-03-18 00:00:00
Title: Vykonávacie rozhodnutie Komisie (EÚ) 2016/413 z 18. marca 2016, ktorým sa určuje lokalizácia pozemnej infraštruktúry systému zriadeného v rámci programu Galileo a ktorým sa prijímajú opatrenia potrebné na zabezpečenie jej fungovania, a o zrušení vykonávacieho rozhodnutia 2012/117/EÚ (Text s významom pre EHP)

19.3.2016   
            
            
               SK
            
            
               Úradný vestník Európskej únie
            
            
               L 74/45
            
         VYKONÁVACIE ROZHODNUTIE KOMISIE (EÚ) 2016/413
   z 18. marca 2016,
   ktorým sa určuje lokalizácia pozemnej infraštruktúry systému zriadeného v rámci programu Galileo a ktorým sa prijímajú opatrenia potrebné na zabezpečenie jej fungovania, a o zrušení vykonávacieho rozhodnutia 2012/117/EÚ
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (EÚ) č. 1285/2013 z 11. decembra 2013 o zriadení a využívaní európskych systémov satelitnej navigácie, ktorým sa ruší nariadenie Rady (ES) č. 876/2002 a nariadenie Európskeho parlamentu a Rady (ES) č. 683/2008 (1), a najmä na jeho článok 12, ods. 3 písm. c),
   keďže:
   
               (1)
            
            
               V článku 12 nariadenia (EÚ) č. 1285/2013 sa stanovuje, že Komisia nesie celkovú zodpovednosť za program Galileo a na jeho základe jej boli udelené vykonávacie právomoci týkajúce sa určenia lokalizácie pozemnej infraštruktúry systému zriadeného v rámci tohto programu a zabezpečenia jej fungovania. Túto infraštruktúru tvoria pozemné strediská a stanice.
            
         
               (2)
            
            
               Komisia svojím vykonávacím rozhodnutím 2012/117/EÚ (2) už do veľkej miery určila lokalizáciu pozemnej infraštruktúry systému zriadeného v rámci programu Galileo.
            
         
               (3)
            
            
               Vykonávacie rozhodnutie Rady 2012/117/EÚ bolo prijaté na základe ustanovení článku 12 ods. 3 nariadenia (ES) č. 683/2008 Európskeho parlamentu a Rady (3), ktoré bolo zrušené a nahradené nariadením (EÚ) č. 1285/2013. Aby sa zabezpečila kontinuita programu a zohľadnili sa nové obmedzenia a potreby, ktoré sa objavili s jeho rozvojom, treba opäť určiť lokalizáciu pozemnej infraštruktúry systému zriadeného v rámci programu Galileo a stanoviť opatrenia potrebné na jej riadne fungovanie. Tu je potrebné pripomenúť, že pri počte a umiestnení stredísk a staníc uvedených vo vykonávacom rozhodnutí 2012/117/EÚ sa zohľadňujú geografické a technické obmedzenia týkajúce sa optimálneho rozmiestnenia na celej planéte, prípadná prítomnosť už existujúcich zariadení a vybavenia vyhovujúcich pre príslušné úlohy, dodržiavanie bezpečnostných požiadaviek v prípade jednotlivých staníc a požiadaviek jednotlivých členských štátov týkajúcich sa národnej bezpečnosti.
            
         
               (4)
            
            
               Treba však zohľadniť aj nové obmedzenia a potreby, ktoré prišli s rozvojom programu vzhľadom na určité prvky týkajúce sa stredísk a staníc uvedené vo vykonávacom rozhodnutí Komisie 2012/117/EÚ.
            
         
               (5)
            
            
               Po prvé, aby sa umožnilo lepšie využívanie systému, pokiaľ ide o strediská, je nevyhnutné zriadiť siedme stredisko, a to stredisko integrovanej logistickej podpory (centre de support logistique intégré, ďalej len „stredisko ILS“), ktorého úlohou bude centrálne uskladňovať rôzne zariadenia infraštruktúry a ich náhradné diely.
            
         
               (6)
            
            
               Výber lokalizácie strediska ILS bol predmetom otvoreného a transparentného postupu v dvoch etapách. Komisia najprv zaslala členským štátom výzvu na vyjadrenie záujmu a vyhradené boli žiadosti z Belgicka a Českej republiky. V druhom kroku sa na účely rozhodnutia medzi týmito dvomi uchádzačmi obidva členské štáty vyzvali, aby predložili podrobné návrhy. Potom ako výbor zložený zo zástupcov Európskej komisie, Európskej vesmírnej agentúry a Agentúry pre európsky GNSS vyhodnotil tieto návrhy na základe kritérií bezpečnosti, rizík, harmonogramu a nákladov, sa návrh Belgicka javí ako najprimeranejší, keďže architektúra a projekt budovy v lokalite Transinne sú úplne prispôsobené na zabezpečenie logistiky systému zriadeného v rámci programu Galileo. Stredisko by sa malo zriadiť v roku 2016 a malo by byť predmetom zmluvy s Belgickom.
            
         
               (7)
            
            
               Okrem toho bolo v roku 2014 dokončené zriaďovanie dvoch kontrolných stredísk (GCC) a tieto strediská by mali byť predmetom dohôd s Nemeckom a Talianskom; zriaďovanie bezpečnostného strediska Galileo (GSMC) sa začalo v roku 2013 a bolo predmetom dohôd podpísaných v roku 2013 s Francúzskom a so Spojeným kráľovstvom, ale malo by sa dokončiť až v roku 2017, a nie v roku 2015; zriaďovanie strediska služieb GNSS (GSC) bolo predmetom dohody podpísanej so Španielskom 30. júna 2014, a nie v roku 2013; zriaďovanie strediska služieb SAR sa uskutočnilo v rokoch 2012 až 2014 a malo by byť predmetom rámcovej zmluvy o poskytovaní služieb s národným centrom pre vesmírne štúdie (CNES), a nie predmetom dohody s Francúzskom; zriaďovanie referenčného strediska Galileo (GRC), ktoré sa nachádza v meste Noordwijk v Holandsku v blízkosti objektu agentúry ESTEC, ale nie priamo v ňom, by malo prebiehať v rokoch 2015 až 2017, a nie v rokoch 2013 až 2016 a malo by byť predmetom dohody s Holandskom v roku 2016; zriaďovanie stanice pre orbitálne testovanie v obci Redu nebolo predmetom zmluvy uzatvorenej so spoločnosťou Spaceopal.
            
         
               (8)
            
            
               Po druhé, pokiaľ ide o stanice, k zriadeniu staníc TTC na ostrove Réunion a v meste Nouméa došlo naozaj v rokoch 2012 až 2014, ale k zriadeniu stanice TTC v Papeete – Tahiti by malo dôjsť až v rokoch 2016 – 2017. Okrem toho boli síce v rokoch 2012 až 2014 zriadené stanice GSS v Kirune, na ostrove Jan Mayen, Azorách, Kerguelenských ostrovoch, ostrove Saint Pierre a Miquelon, ostrove Ascension a Falklandských ostrovoch, ale zriadenie staníc GSS na Kanárskych ostrovoch a Madeire bolo zrušené, zriadenie stanice GSS na ostrove Wallis sa odkladá na roky 2016 – 2017 a prípadné zriadenie staníc GSS v Tokiu, na Adelinej zemi a ostrove Diego Garcia sa ešte vyhodnotí, zatiaľ čo stanica GSS už bola v obci Redu zriadená.
            
         
               (9)
            
            
               Napokon, zriadenie staníc SAR síce prebehlo podľa plánu a bolo predmetom zmlúv a memoranda o porozumení, ale je potrebné spresniť, že ide o dva typy staníc: na jednej strane sú to stanice nazývané „meolut“ („Medium Earth Orbit Local User terminal“ – terminál pre miestnych užívateľov na strednej obežnej dráhe Zeme), ktoré prijímajú núdzové signály vysielané družicami a ktoré sa nachádzajú v meste Makarios, Maspalomas a na ostrove Svalbard; na druhej strane ide o stanice tvorené referenčnou značkou SAR, ktoré vydávajú referenčné núdzové signály a umožňujú kalibrovať systém a merať jeho výkonnosť, a ktoré sa takisto nachádzajú v meste Makarios, Maspalomas a na ostrove Svalbard, ale aj v Toulouse a na azorskom ostrove Santa Maria.
            
         
               (10)
            
            
               Okrem toho, keďže týmto rozhodnutím sa nahrádza vykonávacie rozhodnutie 2012/117/EÚ, uvedené rozhodnutie by sa malo zrušiť. V záujme právnej istoty a dobrého administratívneho riadenia sú prvky, ktoré sú zahrnuté v prílohe k vykonávaciemu rozhodnutiu 2012/117/EÚ a nové prvky, ktoré sú stanovené v tomto rozhodnutí, konsolidované v prílohe.
            
         
               (11)
            
            
               Opatrenia stanovené v tomto rozhodnutí sú v súlade so stanoviskom výboru zriadeného podľa článku 36 ods. 1 nariadenia (EÚ) č. 1285/2013,
            
         PRIJALA TOTO ROZHODNUTIE:
   Článok 1
   Lokalizácia pozemnej infraštruktúry systému zriadeného v rámci programu Galileo a opatrenia potrebné na zabezpečenie jeho fungovania sú stanovené v prílohe.
   Článok 2
   Vykonávacie rozhodnutie 2012/117/EÚ sa zrušuje.
   Článok 3
   Toto rozhodnutie nadobúda účinnosť dvadsiatym dňom nasledujúcim po jeho uverejnení v Úradnom vestníku Európskej únie.
   
      V Bruseli 18. marca 2016
      
         
            Za Komisiu
         
         
            predseda
         
         Jean-Claude JUNCKER
      
   
   
      (1)  Ú. v. EÚ L 347, 20.12.2013, s. 1.
   
      (2)  Vykonávacie rozhodnutie Komisie 2012/117/EÚ z 23. februára 2012, ktorým sa stanovuje zoznam kľúčových rozhodovacích bodov na účely hodnotenia vykonávania programu Galileo, pokiaľ ide o pozemné strediská a stanice, ktoré sa majú zriadiť v rámci fázy vývoja a fázy budovania programu (Ú. v. EÚ L 52, 24.2.2012, s. 28).
   
      (3)  Nariadenie Európskeho parlamentu a Rady (ES) č. 683/2008 z 9. júla 2008 o pokračovaní v implementácii európskych programov satelitnej navigácie (EGNOS a Galileo) (Ú. v. EÚ L 196, 24.7.2008, s. 1).
   
      PRÍLOHA
      
                  
                     Názov
                  
               
               
                  
                     Lokalizácia a opatrenia na zriadenie na zabezpečenie fungovania
                  
               
            
                  
                     Pozemné strediská
                  
               
            
                  Dve kontrolné strediská systému Galileo (GCC)
               
               
                  Obe kontrolné strediská boli zriadené v rokoch 2009 až 2014 v meste Oberpfaffenhofen (Nemecko) a Fucino (Taliansko). Mali by byť predmetom dvoch dohôd, ktoré by sa mali podpísať s Nemeckom a Talianskom.
               
            
                  Stredisko na monitorovanie bezpečnosti systému Galileo (GSMC)
               
               
                  Bezpečnostné stredisko systému Galileo, rozdelené do dvoch lokalít, sa postupne zriaďuje vo Francúzsku a v Spojenom kráľovstve. Jeho zriaďovanie sa začalo v roku 2013 a malo by sa ukončiť v roku 2017. Bolo predmetom dohody podpísanej v roku 2013 s Francúzskom a Spojeným kráľovstvom.
               
            
                  Stredisko služieb GNSS (GSC)
               
               
                  Stredisko služieb GNSS sa postupne zriaďuje v Madride (Španielsko). Jeho zriaďovanie sa začalo v roku 2011 a malo by sa ukončiť v roku 2016. Bolo predmetom dohody so Španielskom podpísanej v roku 2014.
               
            
                  Stredisko služieb SAR
               
               
                  Stredisko služieb SAR bolo zriadené v Toulouse (Francúzsko) v rokoch 2012 až 2014. Malo by byť predmetom rámcovej zmluvy o poskytovaní služieb s národným centrom pre vesmírne štúdie (CNES).
               
            
                  Referenčné stredisko systému Galileo (GRC)
               
               
                  Referenčné stredisko systému Galileo sa postupne zriaďuje v meste Noordwijk (Holandsko). Jeho zriaďovanie sa začalo v roku 2015 a malo by sa ukončiť v roku 2017. Malo by byť predmetom dohody so Španielskom, ktorá sa má podpísať v roku 2016.
               
            
                  Stredisko ILS
               
               
                  Stredisko integrovanej logistickej podpory (centre de support logistique intégré, ďalej len „stredisko ILS“) by malo byť uvedené do prevádzky v lokalite Transinne (Belgicko) počas roka 2016 a predmetom dohody s Belgickom.
               
            
                  Stanica pre orbitálne testovanie
               
               
                  Stanica pre orbitálne testovanie bola zriadená v roku 2010 v obci Redu (Belgicko).
               
            
                   
               
            
                  
                     Vzdialené pozemné stanice
                  
               
            
                  Stanice TTC
               
               
                  V rokoch 2010 až 2014 boli stanice TTS zriadené v týchto lokalitách: Kiruna (Švédsko), Kourou (Francúzsko), Réunion (Francúzsko) a Nouméa (Nová Kaledónia).
                  Stanica TTC by mala byť zriadená v Papeete (Francúzska Polynézia) v rokoch 2016 až 2017.
                  Zriadenie týchto staníc TTC je predmetom zmlúv uzatvorených medzi Európskou vesmírnou agentúrou a poskytovateľmi služieb.
               
            
                  Stanice GSS
               
               
                  Stanice GSS boli v rokoch 2009 až 2014 zriadené v týchto lokalitách: Azory (Portugalsko), Ascension, Fucino (Taliansko), Jan Mayen (Nórsko), Kergueleny, Kiruna (Švédsko), Kourou (Francúzsko), Réunion (Francúzsko), Malvíny, Nouméa (Nová Kaledónia), Papeete (Francúzska Polynézia), Redu (Belgicko), Saint Pierre a Miquelon, Svalbard (Nórsko), Troll (Nórsko).
                  Stanica GSS by mala byť zriadená na ostrove Wallis v rokoch 2016 až 2017.
                  Zriadenie týchto staníc GSS je predmetom zmlúv uzatvorených medzi Európskou vesmírnou agentúrou a poskytovateľmi služieb.
               
            
                  Stanice ULS
               
               
                  V rokoch 2009 až 2011 boli stanice ULS zriadené v týchto lokalitách: Tahiti (Francúzska Polynézia), Kourou (Francúzsko), Réunion (Francúzsko), Nová Kaledónia, Svalbard (Nórsko).
                  Zriadenie týchto staníc ULS je predmetom zmlúv uzatvorených medzi Európskou vesmírnou agentúrou a poskytovateľmi služieb.
               
            
                  Stanice SAR
               
               
                  Stanice SAR nazývané „meolut“ boli zriadené v rokoch 2012 až 2013 v meste Makarios (Cyprus), Maspalomas (Španielsko) a na ostrove Svalbard (Nórsko). Stanice SAR tvorené referenčnou značkou SAR boli zriadené v meste Makarios (Cyprus), Maspalomas (Španielsko), na ostrove Santa Maria (Portugalsko), v Toulouse (Francúzsko) a na ostrove Svalbard (Nórsko).
                  Zriadenie týchto staníc SAR v Maspalomas, na ostrove Santa Maria a ostrove Svalbard bolo predmetom zmlúv medzi Európskou vesmírnou agentúrou a poskytovateľmi služieb, v prípade stanice v Makarios bolo predmetom memoranda o porozumení medzi Komisiou a Cyprom a v prípade stanice v Toulouse predmetom zmluvy medzi Komisiou a poskytovateľom služieb.